**ინფორმაცია „საქართველოს ახალგაზრდა ელჩების“**

**პროგრამის შესახებ**

1. **„საქართველოს ახალგაზრდა ელჩების“ პროგრამის მიზნების შესახებ**

„საქართველოს ახალგაზრდა ელჩების“ პროგრამა წარმოადგენს საქართველოს საგარეო საქმეთა სამინისტროს საგრანტო პროგრამას. პროგრამის საშუალებით, იმ ახალგაზრდებს, რომლებიც ცხოვრობენ საზღვარგარეთ, შესაძლებლობა მიეცემათ 2021 წლის განმავლობაში გახდნენ „ახალგაზრდა ელჩები“ ადგილსამყოფელ ქვეყნებში და მოახდინონ მათი თანატოლი ქართველი და უცხოელი ახალგაზრდების ინფორმირება საქართველოში მიმდინარე პროცესების, ჩვენი ქვეყნის ისტორიის, კულტურის, განათლების, ტრადიციების, ეკონომიკის, სპორტის და ახალგაზრდული პოლიტიკის შესახებ.

„ახალგაზრდა ელჩების“ მთავარი ამოცანა არის ქვეყნის ეროვნული ინტერესების დაცვა, აგრეთვე, კულტურული, საგანმანათლებლო და სპორტული ღონისძიებების განხორციელება, რომელთა მიზანს საქართველოს პოპულარიზაცია წარმოადგენს. პროექტში მონაწილე ახალგაზრდები შექმნიან საქართველოს უცხოელ ახალგაზრდა მეგობართა ქსელს.

აღნიშნული პროგრამის წარმატებით განხორციელებით საქართველოს საგარეო საქმეთა სამინისტროს მიეცემა საშუალება მჭიდრო კავშირი დაამყაროს ქართული დიასპორის ახალგაზრდა წარმომადგენლებთან და მათ მიერ კულტურულ-შემეცნებითი, საგანმანათლებლო ღონისძიებებისა და სხვა ინიციატივების განხორციელების გზით, ხელი შეუწყოს ქვეყნის განვითარების პროცესში მათ აქტიურ ჩართულობას.

პროგრამის მიზანს წარმოადგენს „ახალგაზრდა ელჩების“ ადგილსამყოფელ ქვეყნებში:

* საქართველოს პოპულარიზაცია;
* ქვეყნის ეროვნული ინტერესების დაცვისკენ მიმართული ღონისძიებების განხორციელება;
* საქართველოს უცხოელ ახალგაზრდა მეგობართა ქსელის შექმნა;
* ქართული დიასპორის წარმომადგენლებთან ურთიერთობა;
* საჯარო სამსახურისათვის პერსპექტიული კადრების წარმოჩენა;

პროგრამის ფარგლებში, მსოფლიოს სხვადასხვა ქვეყანაში „ახალგაზრდა ელჩების“ შერჩევა განხორციელდება ღია კონკურსის საფუძველზე. კანდიდატები შეირჩევიან საქართველოს საგარეო საქმეთა სამინისტროს მიერ განსაზღვრულ შემდეგ 30 ქვეყანაში:1. ავსტრიის რესპუბლიკა; 2. აზერბაიჯანი; 3. ამერიკის შეერთებული შტატები; 4. ბელარუსი 5. ბელგიის სამეფო; 6. ბულგარეთი; 7. გერმანიის ფედერაციული რესპუბლიკა; 8. დანია; 9. დიდი ბრიტანეთისა და ჩრდილოეთ ირლანდიის გაერთიანებული სამეფო; 10. ესპანეთის სამეფო 11. ესტონეთი; 12. თურქეთის რესპუბლიკა; 13. იაპონია; 14. ირლანდია; 15. ისრაელის სახელმწიფო; 16. იტალიის რესპუბლიკა; 17. ლატვია; 18. ლიეტუვა; 19. ნორვეგია; 20. ნიდერლანდების სამეფო; 21. პოლონეთის რესპუბლიკა; 22. საბერძნეთის რესპუბლიკა; 23. სამხრეთ აფრიკა; 24. საფრანგეთის რესპუბლიკა; 25. უკრაინა; 26. უნგრეთი; 27. შვედეთის სამეფო; 28. შვეიცარია; 29. ჩინეთი; 30. ჩეხეთის რესპუბლიკა.

კონკურსის შედეგად შერჩეული „ახალგაზრდა ელჩების“ მონაწილეობით, საქართველოში (ან ონლაინ ფორმატში, ქვეყანაში არსებული ვითარების გათვალისწინებით) გაიმართება ახალგაზრდა ელჩების ამბასადორიალი, რომლის ფარგლებშიც, „ახალგაზრდა ელჩები“ წარმოადგენენ საკუთარ ინიციატივებსა და სამოქმედო გეგმას, ასევე, შეხვდებიან კულტურის, პოლიტიკის, ეკონომიკის, დიპლომატიური და სხვა სექტორების წარმომადგენლებს.

 **2. განაცხადით მომართვის პროცესისა და საკონკურსო ვადების შესახებ**

* „საქართველოს ახალგაზრდა ელჩების“ პროგრამის კონკურსის ფარგლებში, განაცხადების წარმოდგენის ვადაა 2021წლის 5 აპრილიდან 5 მაისის ჩათვლით (თბილისის დროით 24:00 სთ);
* მითითებული ვადების დარღვევით გადმოგზავნილი საბუთები არ განიხილება;
* არასრული განაცხადი არ განიხილება;
* საკონკურსო განაცხადების და შესაბამისი დოკუმენტაციის (ქართულ ენაზე ან ნოტარიულად დამოწმებული თარგმანის) მიღება, მითითებული ვადების გათვალისწინებით, ხდება ელექტრონული ფოსტის შემდეგ მისამართზე - youngambassador@mfa.gov.ge
* დამატებითი კითხვების შემთხვევაში, დაგვიკავშირდით: მობ.:+995 592804655; +995 595964000.

**3. საკონკურსო პირობები**

კონკურსში მონაწილეობის მიღება შეუძლია 18-დან 29 წლის ჩათვლით საქართველოს მოქალაქეს:

* რომელიც ცხოვრობს საზღვარგარეთ და ფლობს საქართველოს სახელმწიფო ენას;
* რომელსაც აქვს ახალგაზრდულ სფეროში მუშაობის გამოცდილება;
* რომელსაც აქვს პროექტების მართვის გამოცდილება;
* რომელსაც სასურველია ჰქონდეს ადგილსამყოფელ ქვეყანაში მოქმედ დიასპორულ ორგანიზაციებთან ურთიერთობის გამოცდილება;
* რომელსაც სასურველია ჰქონდეს ადგილსამყოფელი ქვეყნის საჯარო ან კერძო სტრუქტურაში მუშაობის/სტაჟირების/პრაქტიკის გამოცდილება;
* რომელიც სასურველია ფლობდეს ადგილსამყოფელი ქვეყნის ოფიციალურ ენას.

**4. წარმოსადგენი დოკუმენტები**

* შევსებული საკონკურსო განაცხადი;
* სამოქმედო გეგმა;
* სამოტივაციო წერილი;
* ფოტოსურათი;
* CV ქართულ ენაზე;
* საქართველოს მოქალაქის მოქმედი პასპორტის ან პირადობის მოწმობის ასლი;
* საზღვარგარეთ ლეგალურად ყოფნის დამადასტურებელი საბუთი (სასწავლო ვიზა, ცხოვრების ნებართვა და სხვა);
* ცნობა სტუდენტის სტატუსის შესახებ (ასეთის არსებობის შემთხვევაში);
* ცნობა მუშაობის უფლების შესახებ (ასეთის არსებობის შემთხვევაში);
* რეკომენდაციები, სერტიფიკატები, დიპლომები და სხვა (ასეთის არსებობის შემთხვევაში).

**5. კონკურსანტის შერჩევის პროცესის შესახებ**

კონკურსანტების შერჩევა სამ საფეხურიან პროცესს გულისხმობს, სადაც პირველი საფეხური - განაცხადისა და თანდართული დოკუმენტაციის ადმინისტრაციულ (ფორმალურ) შემოწმებას ითვალისწინებს. ადმინისტრაციული (ფორმალური) შემოწმებისას დგინდება განაცხადისა და თანდართული დოკუმენტაციის საკონკურსო პირობებთან შესაბამისობა. ადმინისტრაციულ (ფორმალური) შემოწმებას ახორციელებს საქართველოს საგარეო საქმეთა სამინისტრო.

იმ შემთხვევაში, თუ წარმოდგენილი განაცხადისა და თანდართული დოკუმენტაცია სრულყოფილია და ფორმალურად აკმაყოფილებს საკონკურსო მოთხოვნებს, კონკურსანტი გადადის შერჩევის მეორე საფეხურზე.

მეორე საფეხური - კომისიის მიერ განაცხადისა და თანდართული დოკუმენტაციის ხარისხობრივ (შინაარსობრივი) შეფასებას გულისხმობს. შეფასება კონკრეტული კონკურსისთვის დადგენილი მოთხოვნების შესაბამისად ხდება, სადაც განსაკუთრებული მნიშვნელობა ენიჭება სამოტივაციო წერილს და სამოქმედო გეგმის პროექტს.

შეფასება ქულობრივი სისტემით ხდება. ქულების შესაბამისი რაოდენობის დაგროვების შემთხვევაში, კონკურსანტი მესამე საფეხურზე გადადის.

მესამე საფეხური - კომისიასთან გასაუბრება.

კომისიის გადაწყვეტილებით, გასაუბრება შეიძლება ჩატარდეს დისტანციურად, ონლაინ ფორმატში.

**6. კომისიის შესახებ**

„ახალგაზრდა ელჩებს“ სპეციალურად შექმნილი კომისია შეარჩევს. კომისია დაკომპლექტებულია საქართველოს საგარეო საქმეთა სამინისტროს, საქართველოს განათლებისა და მეცნიერების სამინისტროს, საქართველოს პარლამენტის დიასპორისა და კავკასიის საკითხთა კომიტეტის, საჯარო სამართლის იურიდიული პირის - ახალგაზრდობის სააგენტოსა და მიგრაციის პოლიტიკის განვითარების საერთაშორისო ცენტრის (ICMPD)  წარმომადგენლებით.

**7. კონკურსანტების ინფორმირება შედეგების შესახებ**

კონკურსანტების ინფორმირება საბოლოო შედეგის შესახებ ერთდროულად ხდება. გასაუბრების შედეგების შესახებ კონკურსანტს ეცნობება გასაუბრების დასრულებიდან ათი დღის განმავლობაში, განაცხადში მითითებული ელ. ფოსტის მისამართზე.

**8. დაფინანსების შესახებ**

შერჩეულ კანდიდატს დაფინანსება გამოეყოფა მაქსიმუმ 10 000 (ათი ათასი) ლარი (სამოქმედო გეგმაში შესული ღონისძიებებისათვის განსაზღვრული თანხის სრული ოდენობა არ უნდა აღემატებოდეს 10 000 ლარს).

**9. სახელშეკრულებო ურთიერთობები**

საქართველოს საგარეო საქმეთა სამინისტროსა და შერჩეულ კანდიდატს შორის გაფორმდება ხელშეკრულება, რომლის ფარგლებშიც კონკურსში გამარჯვებულ კანდიდატებს 2021 წლის ბოლომდეგანსახორციელებლად გამოეყოფათ თანხა 10 000 ლარის ოდენობით.

შერჩეულ ქვეყნებში „ახალგაზრდა ელჩის“ საქმიანობის მონიტორინგს უზრუნველყოფს საქართველოს საგარეო საქმეთა სამინისტრო, საზღვარგარეთ საქართველოს დიპლომატიური მისიების მეშვეობით.